V imenu Zavoda sv. Stanislava izrekam prisrčno dobrodošlico vsem gostom, ki ste se odzvali povabilu na praznovanje prav posebnega jubileja: 100-letnice prve mature v slovenskem jeziku, ki je potekala prav v Zavodu sv. Stanislava. Posebej pozdravljam ljubljanskega nadškofa metropolita msgr. dr. Antona Stresa in druge cerkvene dostojanstvenike, generalno sekretarko iz Urada predsednika republike Slovenije Natašo Kovač in akademika prof. dr. Boštjana Žekša, prav tako iz Urada predsednika republike, predsednika Državne komisije za splošno maturo dr. Blaža Zmazka, direktorja Državnega izpitnega centra dr. Darka Zupanca, ga. Elviro Šušmelj, generalno direktorico Direktorata za srednje in višje šolstvo pri MŠŠ in druge predstavnike slovenske oblasti in družbenega življenja. Veseli smo, da je med nami tudi nekdanji zavodar prof. Srečko Oman.

Leta 2005 smo praznovali 100-letnico začetka delovanja Škofijske klasične gimnazije v Zavodu sv. Stanislava, letos pa mineva 100 let od prve mature prve generacije maturantov škofovih zavodov. Ta jubilej pa je še toliko bolj pomemben, saj je bila to prva matura, ki je v celoti potekala v slovenskem jeziku, kar je zgodovinski prispevek k razvoju slovenskega šolstva in uveljavljanju slovenskega jezika v javni rabi.

Prav v teh dneh, ko smo sredi spomladanskega roka mature, mineva 100 let od prve mature v škofovih zavodih. Od 9. do 12. junija 1913 so potekali pisni izpiti. Maturanti so jih opravljali iz slovenščine, nemščine, latinščine in grščine. Od 5. do 9. julija so bili še ustni izpiti iz slovenščine, nemščine, latinščine, grščine, domovinoznanstva in matematike. Vsi so maturo opravili. 15 jih je doseglo najboljši možni uspeh "zreli z odliko". Vsi predmeti so bili v slovenščini, prvič so bili vsi maturitetni izpiti v slovenskem jeziku. To je bil velik dogodek, ki je vreden spomina ne samo za našo ustanovo, temveč za vse slovenstvo. Predstavlja mejnik, ko si je slovenščina utrla mesto jezika, s katerim se ne samo medsebojno sporazumevamo, ampak tudi z vso nujno potrebno strokovnostjo izrazimo na celotnem področju vzgoje in srednješolskega izobraževanja. S hvaležnostjo in občudovanjem se spominjamo tedanjega vrha slovenske Cerkve, ustanovitelja zavoda knezoškofa Antona Bonaventura Jegliča, ki je prepoznal potrebe časa, se zavzeto lotil postavitve popolne slovenske gimnazije ter z veliko podporo ljudi in ob zaupanju v božjo pomoč in Marijino varstvo tudi uspel. Šola je z izvrstnim ugledom nadaljevala svoje poslanstvo vzgoje in izobraževanja do konca 2. svetovne vojne, tako da je v letih od 1913 do 1944 v zavodu maturiralo 751 gimnazijcev. Ustanovitev prve slovenske gimnazije je bilo pomembno versko, kulturno in državnotvorno dejanje, ki je odločilno zaznamovalo tedanjo družbo. Vendar je tudi v našem času, ko živimo v samostojni državi in v skupnosti evropskih držav, še toliko bolj potrebno, da se zavedamo ključnih dogodkov, ki so pomembni za našo narodno identiteto.

Ob prazničnem jubileju se v globoki hvaležnosti Bogu in vsem, ki so gradili zavod in v njem delovali, zavedamo žlahtnih korenin, iz katerih rastemo, te pa so vir poguma in moči za poslanstvo, ki ga želimo v vsej raznolikosti številnih dejavnosti v našem zavodu uresničevati tudi danes. Letos namreč praznujemo tudi 20-letnico ponovnega delovanja Škofijske klasične gimnazije. Od ponovne prve mature v letu 1997 do danes je Škofijsko klasično gimnazijo uspešno zaključilo že 2525 gimnazijcev, od tega je kar 332 maturantov prejelo maturitetno spričevalo s pohvalo – *summa cum laude*.

Spoštovani obiskovalci, nocoj nas bo nagovoril predsednik Državne komisije za splošno maturo, torej najbolj odgovorna oseba v Republiki Sloveniji za izvedbo mature, dr. Blaž Zmazek, za njim pa bo spregovoril še akademik dr. Boštjan Žekš iz Urada predsednika RS. K besedi vabim današnjega slavnostnega govornika dr. Blaža Zmazka.